[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.7.2006

COM(2006) 368 végleges

2003/0165 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az Európai Parlament által

„AZ EURÓPAI PARLAMENT ÉSA TANÁCS RENDELETE az élelmiszerekre vonatkozóan a tápértékre és az egészségességre tett állításokról” címen előterjesztett javaslatra vonatkozó tanácsi közös állásponthoz javasolt módosításokról

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2003/0165 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az Európai Parlament által

„AZ EURÓPAI PARLAMENT ÉSA TANÁCS RENDELETE az élelmiszerekre vonatkozóan a tápértékre és az egészségességre tett állításokról” címen előterjesztett javaslatra vonatkozó tanácsi közös állásponthoz javasolt módosításokról

1. Bevezetés

Az EK-Szerződés 251. cikke (2) bekezdése harmadik albekezdésének c) pontja előírja, hogy a Bizottság véleményezni köteles az Európai Parlament második olvasatában tett módosítási javaslatokat. A Bizottság az alábbiakban véleményt nyilvánít a Parlament módosítási javaslatairól.

2. előzmények

A javaslatnak az EP és a Tanács felé történt továbbításának kelte [COM(2003) 424 végleges – 2003/0165COD dokumentum]: | 2003. július 17. |

Az Európai Gazdasági és Szociális Bizottság véleményének kelte: | 2004. február 26. |

Az Európai Parlament véleményének kelte, első olvasat: | 2005. május 26. |

A közös álláspont elfogadásának kelte: | 2005. december 8. |

Az Európai Parlament véleményének kelte, második olvasat: | 2006. május 16. |

3. A javaslat célja

A javaslat az élelmiszerek feliratozásában, megjelenítésében és reklámozásában a tápértékre és az egészségességre utaló állítások szabályozásával foglalkozik. A Közösségen belül forgalomba hozott és ilyenként a végfogyasztóhoz eljutó élelmiszerek feliratozásában, megjelenítésében és reklámozásában a tápértékre és az egészségességre vonatkozóan csak olyan állítások szerepelhetnek, melyek megfelelnek a rendelet előírásainak.

A javaslat fő célkitűzései a következők:

– a fogyasztóvédelem magas szintjének elérése, a közösségi jogban előírt kötelező információkon túl önkéntes alapon szolgáltatott további információk szabályozása révén,

– az áruk szabad mozgásának javítása a belső piacon,

– a gazdasági szereplők jogbiztonságának növelése,

– a tisztességes verseny biztosítása az élelmiszerek területén, és

– az innováció előmozdítása és védelme az élelmiszerek területén.

A javasolt szabályok biztosítják, hogy a tápértékre és egészségességre vonatkozó állításokat hordozó élelmiszerek feliratozása és reklámozása hiteles és érdemi módon történjen. Az élelmiszerekről és a feliratozásukban megjelenő, a tápértékükről szóló információkat szabályozó előírások elfogadásának eredményeként a fogyasztóknak lehetőségük lesz tájékozottságon alapuló, érdemi döntéseket hozni. Ez hozzájárul az emberi egészség magasabb szintű védelméhez is.

A megfelelő feliratozás ezenfelül abban is segítheti a fogyasztókat, hogy elmozduljanak egy egészségesebb étrend irányába és lehetővé teszi a tájékozottságon alapuló pozitív választást. Ezek a szabályok figyelembe veszik azt az élelmiszeripar számára fontos szempontot is, hogy olyan legyen a jogszabályi környezet, amely lehetővé teszi az iparág számára az innovációt és a versenyképesség megőrzését közösségi és nemzetközi szinten. A rendelet továbbá jogbiztonságot és kiszámíthatóbb környezetet fog biztosítani a gazdasági szereplők számára.

A javaslat az élelmiszer-biztonságról szóló fehér könyvben [COM(1999) 719 végleges – 65. cselekvés] jelent meg. A javaslat elfogadása hozzájárul az emberi fogyasztásra szánt élelmiszerek feliratozásával kapcsolatos szabályozási keret kialakításának befejezéséhez, valamint ahhoz, hogy a fogyasztók használhatóbb információkat kapjanak a tápértékről, és hogy tájékozottság alapján alakíthassák ki étkezési és fogyasztási szokásaikat.

4. A Bizottság véleménye az Európai Parlament módosításairól

4.1. A Bizottság által elfogadott módosítások

A Bizottság elfogadja az 50–89. módosítást, amelyek az Európai Parlament által elfogadott összes módosítást jelentik. Az 50–60. módosítás összhangba hozza a preambulumbekezdéseket a módosított cikkekkel. A 61–64. módosítás a rendelet hatályán változtat A 65. és 66. módosítás azokkal a tápanyagprofilokkal foglalkozik, amelyeknek az élelmiszernek meg kell felelniük ahhoz, hogy szerepelhessenek rajtuk a szóban forgó állítások. A 73–84. módosítás az egészségességre vonatkozó állítások engedélyezési eljárásával foglalkozik, a 87–89. módosítás pedig meghosszabbítja az átmeneti időszakokat.

Ezek a módosítások az Európai Parlament, a Tanács és a Bizottság között a második olvasatban létrejött kompromisszumos megállapodás eredményeként születtek. A módosítások összhangban vannak a Bizottság javaslatának célkitűzéseivel, és fenntartják a közös álláspontban kialakított érdekegyensúlyt.

5. Következtetés

Az EK-Szerződés 250. cikkének (2) bekezdése alapján a Bizottság a fentiekben meghatározottaknak megfelelően módosítja javaslatát.